钦定古今图书集成/理学汇编/经籍典/第087卷 > 张理大易象数钩深图 > 《易象图说内篇》
## 钦定古今图书集成/理学汇编/经籍典/第087卷 > 张理大易象数钩深图 > 《易象图说内篇》

希夷陈先生《龙图序》曰：“且夫龙马始负图，出于羲皇
之代，在太古之先也。今存已合之位，尚疑之，况更陈
其未合之数邪？然则何以知之？”答曰：“于夫子三陈九
卦之义，探其旨，所以知之也。况夫天之垂象，的如贯
珠，少有差则不成次序矣。故自一至于盈万，皆累然
如系之于缕也。且若龙图便合，圣人不得见其象，所”
以天意先未合而形其象，圣人观象而明其用。是龙
图者，天散而示之，伏羲合而用之，仲尼默而形之。始
《龙图》之未合也，惟五十五数。上二十五，天数也，中贯
三、五九，外包之十五，尽天三、天五、天九，并十五之位。
后形一、六无位，又显二十四之为用也。兹所谓“天垂
象”矣。下三十，地数也，亦分五位，皆明五之用也。“十分
而为六”形地之象焉。六分而成四象，地六不配，在上
则一不配，形二十四，在下则六不用，亦形二十四，后
既合也。天一居上，为道之宗；地六居下，为器之本。三
干地二地四为之用。三若在阳，则避孤阴，在阴则避
寡阳。大矣哉！龙《图》之变，岐分万途，今略述其梗概焉。